
APSTIPRINĀTI
ar Ādažu novada pašvaldības domes
2026. gada 30. jūlija sēdes lēmumu 
(protokols Nr. 17 § 2)

SAISTOŠIE NOTEIKUMI
Ādažos, Ādažu novadā
				
2026. gada 30. jūlijā 								Nr. 22/2026

Grozījumi Ādažu novada pašvaldības domes 2025. gada 27. februāra saistošajos noteikumos Nr. 8/2025 “Bērnu reģistrācijas, uzņemšanas un atskaitīšanas kārtība Ādažu novada pašvaldības izglītības iestādēs, kurās īsteno pirmsskolas izglītības programmas”

Izdoti saskaņā ar Vispārējās izglītības likuma 26. panta pirmo daļu 

1. Izdarīt Ādažu novada pašvaldības domes 2025. gada 27. februāra saistošajos noteikumos Nr. 8/2025 “Bērnu reģistrācijas, uzņemšanas un atskaitīšanas kārtība Ādažu novada pašvaldības izglītības iestādēs, kurās īsteno pirmsskolas izglītības programmas” (publicēti laikrakstā “Latvijas Vēstnesis”, 2025., Nr. 50 (turpmāk – Noteikumi))  šādus grozījumus:
1.1. svītrot 6.1. apakšpunktu; 
1.2. izteikt 18. punktu jaunā redakcijā:
“18. Uzņemamo bērnu sarakstu veido Izglītības nodaļa, pamatojoties uz iestāžu vadītāju sniegtajām ziņām par brīvo vietu skaitu izglītības iestādē un reģistra datiem.  Sarakstā iekļauj bērnus:
18.1. kuri attiecīgajā mācību gadā sasnieguši normatīvajos aktos noteikto obligātās izglītības uzsākšanas vecumu;
18.2. kuri līdz kārtējā gada 1. septembrim sasnieguši vismaz 18 mēnešu vecumu, un pieteikumā norādīts, ka pakalpojumu vēlas saņemt atbilstošā mācību gadā.”
1.3. izteikt 19. punktu jaunā redakcijā:
“19. Veidojot uzņemamo bērnu sarakstus, bērnam vispirms tiek piedāvāta vieta pirmajā prioritāri izvēlētajā iestādē. Ja brīvo vietu skaits pirmajā prioritāri izvēlētajā iestādē nav pietiekošs, bērnam var tikt piedāvāta vieta iestādē, kas nav izvēlēta kā pirmā prioritārā. Piedāvāto iestādi ir iespējams apmeklēt uz noteiktu laiku, saglabājot esošo rindas kārtību un vietu rindā, gaidot uzaicinājumu uz vēlamo (prioritāro) iestādi. Šādā gadījumā VIIS datubāzē tiek norādīts statuss "Mācās uz laiku". 
1.4. izteikt 22. punktu jaunā redakcijā:
“22. Ja mācību gada laikā iestādē atbrīvojas vieta, tad iestādes vadītājs piecu darba dienu laikā informē par to Izglītības nodaļu.”
1.5. izteikt 26.3. apakšpunktu jaunā redakcijā:
“26.3.   ja bērns sasniedzis vecumu, no kāda uzņem iestādē un kāds no vecākiem ir:
26.3.1. pedagoģiskais darbinieks vai pirmsskolas pedagoga palīgs attiecīgajā iestādē;
26.3.2. pedagoģiskais darbinieks kādā Ādažu novada pašvaldības dibinātā citā izglītības iestādē, un bērns nav reģistrēts uzņemšanas rindā iestādē, kā arī Izglītības nodaļa ir saņēmusi attiecīgās iestādes vadītāja iesniegumu par bērna uzņemšanu.”
1.6. papildināt ar jaunu 26.3.1 apakšpunktu:
“26.3.1 ja bērns, kura dzīvesvieta deklarēta Ādažu novada pašvaldības administratīvajā teritorijā, ir sasniedzis vecumu, no kāda uzņem iestādē, un bērna ārpuskārtas uzņemšanai saņemts Ādažu novada bāriņtiesas ieteikums (pirmsadopcijas periods, bērna ārpusģimenes aprūpe vai cits pamatots gadījums bērna interesēs);”.
1.7. izteikt 28. punktu jaunā redakcijā:
“28. Sākot ar kārtējā gada aprīli, Izglītības nodaļa prioritāri izveido obligātā sagatavošanas vecuma un secīgi pārējo vecuma grupu bērnu uzņemšanas sarakstu un informē uzaicināto bērnu vecākus, nosūtot informāciju pieteikumā norādītajā saziņas kanālā.”
1.8. svītrot 29. punktu;
1.9. aizstāt 30. punktā vārdu “desmit” ar vārdu “piecu” un svītrot saikli un skaitli “vai 29.”
1.10. izteikt 36. punktu jaunā redakcijā:
“36. Iestādes vadītājs atbild par bērnu grupu komplektēšanu iestādē. Bērnus iestādē uzņem reģistrācijas secībā, vecuma grupās ( 1 gads 6 mēneši – 2 gadi 8 mēneši, 2 gadi 9 mēneši – 4 gadi 8 mēneši un 4 gadi 9 mēneši – 6 gadi) un uzņemšanas brīdi bērns atbilst noteiktajam vecuma intervālam. Komplektējot grupas, priekšroku dod bērna vecumam atbilstošai grupai, ievērojot rindā iestāšanās datumu, brīvo vietu skaitu grupās, uzņemšanas prioritātes un nepārsniedzot spēkā esošajos normatīvajos aktos noteikto bērnu skaitu grupās.”
1.11. svītrot 37. punktu;
1.12. izteikt 38. punktu jaunā redakcijā:
“38. Iestādes maiņa pieļaujama vienā kalendāra gadā dzimušajiem bērniem, ja vecākiem ir nosūtīts uzaicinājums vai ja bērni ir uzņemti iestādēs un abu bērnu vecāki ir savstarpēji vienojušies par maiņu. Abu bērnu vecāki iesniedz iesniegumus par iestādes maiņu abu iestāžu vadītājiem, kuri ar rīkojumu vienu bērnu atskaita un otru bērnu uzņem attiecīgajā iestādē. Lēmumu par maiņu vai atteikumu pieņem abu iestāžu vadītāji un veic attiecīgas izmaiņas VIIS datubāzē.”
1.13. svītrot 39. punktu;
1.14. papildināt ar jaunu IV.1 nodaļu:
“IV.1 Bērnu nodrošināšana ar vietām iestādēs vasarā
44.1  Iestādei ir tiesības no 1. jūnija līdz 31. augustam pārtraukt pedagoģisko procesu uz vienu kalendāro mēnesi, saskaņojot ar pašvaldības izpilddirektoru. Iestādes vadītāji ne vēlāk kā 3 mēnešu pirms pārtraukuma informē vecākus par to.
44.2 Vecāki no 1. aprīļa līdz 31. maijam rakstiski informē citas izglītības iestādes vadītāju par nepieciešamību izmantot šīs pirmskolas izglītības iestādes pakalpojumu bērna iestādes darbības pārtraukuma laikā, un, pamatojoties uz citas izglītības iestādes vadītāja iesniegto bērnu sarakstu, bērna izglītības iestādes vadītāja izsniedz bērna veselības kartes uzņemošās izglītības iestādes vadītājai uz bērna uzņemšanu laiku.”
2. Grozījumi šo  Noteikumu 6.1. punktā stājās spēkā ar 10.09.2026., pārējā daļā ar 2027. gada 1. aprīli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU



PASKAIDROJUMA RAKSTS
Ādažu novada pašvaldības 2026. gada 30. jūlija saistošajiem noteikumiem
Nr. 22/2026 “Grozījumi Ādažu novada pašvaldības domes 2025. gada 27. februāra saistošajos noteikumos Nr. 8/2025 “Bērnu reģistrācijas, uzņemšanas un atskaitīšanas kārtība Ādažu novada pašvaldības izglītības iestādēs, kurās īsteno pirmsskolas izglītības programmas””
	Paskaidrojuma raksta sadaļas un norādāmā informācija

	1. Mērķis un nepieciešamības pamatojums
1.1. Ādažu novada pašvaldībā ir spēkā 2025. gada 27. februāra saistošie noteikumi "Ādažu novada pašvaldības pirmsskolas izglītības nodrošināšanas funkcijas īstenošanas kārtība" (turpmāk – Saistošie noteikumi).
1.2. Saistošo noteikumu grozījumu (turpmāk – Noteikumi) mērķis ir pilnveidot noteikto pirmsskolas vecuma bērnu uzņemšanas kārtību Ādažu novada pašvaldības dibinātās pirmsskolas izglītības iestādēs, vispārējo izglītības iestāžu (turpmāk – PII) pirmsskolas grupās.
1.3. Pašvaldību likuma 4. panta pirmās daļas 4. punkts nosaka pašvaldības autonomo funkciju gādāt par iedzīvotāju izglītību, tostarp nodrošināt iespēju obligāto izglītību un gādāt par pirmsskolas izglītības, profesionālās ievirzes izglītības, interešu izglītības un pieaugušo izglītības pieejamību, tā paša panta otrā daļa noteic, ka pašvaldība autonomās funkcijas pilda atbilstoši ārējiem normatīvajiem aktiem un noslēgtajiem publisko tiesību līgumiem.
1.4. Saskaņā ar Izglītības likuma 17. panta pirmo daļu katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību un pamatizglītību bērna dzīvesvietai tuvākajā izglītības iestādē. Saskaņā ar Vispārējās izglītības likuma 21. pantu vietējās pašvaldības savā administratīvajā teritorijā nodrošina vienlīdzīgu pieeju pirmsskolas izglītības iestādēm bērniem no pusotra gada vecuma. Tā paša likuma 26. panta pirmā daļa noteic, ka pašvaldību vispārējās pirmsskolas izglītības iestādēs izglītojamos uzņem izglītības iestādes dibinātāja noteiktajā kārtībā, ievērojot Izglītības likuma un citu likumu noteikumus.
1.5. Atšķirībā no iepriekšējā regulējuma, Noteikumi paredz sekojošas būtiskas izmaiņas:
1.5.1. Papildināts 19. punkts, nosakot, ka piedāvāto iestādi ir iespējams apmeklēt uz noteiktu laiku, saglabājot esošo rindas kārtību un vietu rindā gaidot uzaicinājumu uz vēlamo (prioritāro) iestādi. Šādā gadījumā VIIS datubāzē tiek norādīts statuss "Mācās uz laiku". Vecākiem šī izmaiņa sniedz lielāku elastību, drošību un iespēju nodrošināt bērnam pirmsskolas pakalpojumu bez nepieciešamības atteikties no prioritārās izvēles. Bērns var sākt apmeklēt pieejamo iestādi ātrāk.
1.5.2. 22. punktā noteikts, ka, ja mācību gada laikā iestādē atbrīvojas vieta, tad iestādes vadītājs piecu darba dienu laikā informē Izglītības nodaļu par brīvajām vietām iestādē. Tādējādi tiek samazināts laiks, kurā brīvā vieta pirmsskolas izglītības iestādē paliek neaizpildīta un vecāki ātrāk saņem informāciju par iespēju uzsākt bērna apmeklējumu iestādē; tiek nodrošināta efektīvāka un dinamiskāka rindas administrēšana.
1.5.3. 26.3.2. punktā tiek paredzētas priekšrocības bērna uzņemšanai iestādē, ja pedagoģiskais darbinieks kādā no citām Ādažu novada pašvaldības dibinātajām izglītības iestādēm un bērns nav reģistrēts uzņemšanas rindā iestādē, kā arī Izglītības nodaļa ir saņēmusi attiecīgās izglītības iestādes vadītāja iesniegumu par bērna uzņemšanu iestādē. Būtiskākais attiecīgo izmaiņu ieguvums ir atbalsts Ādažu novada pašvaldības izglītības iestāžu pedagoģisko darbinieku piesaistei un noturēšanai, vienlaikus nodrošinot elastīgāku bērnu uzņemšanas kārtību.
1.5.4. Noteikumu 28. punktā noteiks, ka, sākot ar kārtējā gada aprīli, Izglītības un jaunatnes nodaļa prioritāri izveido obligātā sagatavošanas vecuma un secīgi pārējo vecuma grupu bērnu uzņemšanas sarakstu un informē uzaicināto bērnu vecākus, nosūtot informāciju uz pieteikumā norādīto saziņas kanālu. Šī punkta izmaiņu būtība ir paātrināt un padarīt elastīgāku bērnu uzņemšanas procesu pirmsskolas izglītības iestādēs.
1.5.5. Tiek paātrināts un administratīvi vienkāršots iestāžu maiņas process, samazinot Izglītības nodaļas administratīvo slogu un nodrošinot iestāžu vadītājiem iespēju operatīvāk izvērtēt situāciju un pieņemt lēmumu. 38. punktā tiek noteikts, ka iestādes maiņa ir pieļaujama viena vecuma grupas bērniem, ja vecākiem ir nosūtīts uzaicinājums, vai bērns ir uzņemts iestādē, un abu bērnu vecāki ir savstarpēji vienojušies par maiņu. Abu bērnu vecāki iesniedz iesniegumus par iestādes maiņu abu iestāžu vadītājiem, kuri ar rīkojumu vienu bērnu atskaita un otru bērnu uzņem attiecīgajā iestādē.
1.5.6. Noteikumi papildināti ar jaunu IV.1 nodaļu “Bērnu nodrošināšana ar vietām iestādēs vasaras periodā”. Lai PII pedagogi un darbinieki varētu doties atvaļinājumā, pašvaldībai ir tiesības kalendāra gadā laika periodā no 01.06. – 30.08. slēgt iestādi uz vienu mēnesi, piedāvājot bērniem vieta citā tuvākajā pirmsskolā. PII par to informē vecākus ne vēlāk kā 3 mēnešus iepriekš. Lai nokomplektētu grupas citā PII, vecākiem ir pienākums paziņot par bērna apmeklējumu citā PII.                   
1.5.7. Noteikumi papildināti ar 26.3.1 punktu, nosakot, ka iestādē ārpuskārtas tiek uzņemts bērns, kura dzīvesvieta ir deklarēta Ādažu novada pašvaldības administratīvajā teritorijā, ir sasniedzis vecumu, no kāda uzņem iestādē, un bērna ārpuskārtas uzņemšanai saņemts Ādažu novada Bāriņtiesas ieteikums (pirmsadopcijas periods, bērna ārpusģimenes aprūpe vai cits pamatots gadījums bērna interesēs). Šāds punkts ir nepieciešams, lai pašvaldība varētu elastīgi reaģēt situācijās, kurās bērna emocionālā drošība, adaptācija jaunā ģimenē vai sociālā aizsardzība prasa savlaicīgu piekļuvi pirmsskolas izglītībai. Bāriņtiesas iesaiste nodrošina, ka ārpuskārtas uzņemšana tiek piemērota tikai objektīvi pamatotos gadījumos, balstoties uz bērna labākajām interesēm. Norma arī palīdz novērst situācijas, kad bērns ilgstoši paliek bez atbilstošas socializācijas un attīstības iespējām ģimenes krīzes vai aprūpes maiņas dēļ. 
1.5.8. Ņemot vērā, ka valstī notiek  pāreja no vienotās pašvaldību sistēmas PII rindu moduļa uz Izglītības un zinātnes ministrijas izstrādāto pieteikumu vadības sistēmu, ar 10.09.2026. tiek  pārtraukta lietojumprogrammas “Pirmsskolas izglītības iestāžu rindu uzskaite” un e pakalpojums, un  vecākiem vairs nebūs iespēja reģistrēt bērnus rindā šajā lietotājprogrammā. Turpmāk to varēs darīt klātienē Ādažu novada Valsts un pašvaldības vienotajā klientu apkalpošanas centrā Gaujas ielā 33A, Ādažos, Ādažu nov. un Stacijas ielā 5, Carnikavā, Carnikavas pag., Ādažu nov., vai valsts pārvaldes pakalpojumu portālā www.latvija.gov.lv, nosūtot pieteikumu uz pašvaldības oficiālo elektronisko adresi.
1.6. Pārējām izmaiņām ir redakcionāls raksturs.
1.7. Lai nodrošinātu tiesiskās paļāvības principa ievērošanu attiecībā uz tiem bērniem, kas reģistrēti uzņemšanai līdz Noteikumu spēkā stāšanās dienai, tiek paredzēts, ka Noteikumi stāsies spēkā 2027. gada 1. aprīlī, izņemot punkts, kas paredz svītrot iesnieguma iesniegšanu caur lietotājprogrammu e pakalpojumi, kas stāsies spēkā ar 10.09.2026.

	2. Fiskālā ietekme uz pašvaldības budžetu 
2.1. Noteikumu īstenošanas fiskālās ietekmes prognoze uz pašvaldības budžetu - šobrīd finansiāla ietekme nav paredzēta.
2.2. Informācija par nepieciešamajiem resursiem sakarā ar jaunu institūciju vai darba vietu veidošanu un esošo institūciju kompetences paplašināšanu, lai nodrošinātu noteikumu izpildi  - paredzams, ka Centrālās pārvaldes Izglītības un jaunatnes nodaļā un pirmsskolas izglītības iestādēs nav nepieciešami papildu darbinieki un citi  resursi noteikumu administrēšanai.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī uz konkurenci
3.1. Sociālā ietekme – plānots, ka Noteikumi pozitīvi ietekmēs sabiedrību. Noteikumi izstrādāti, lai veicinātu vienotu pieeju bērnu reģistrēšanai pirmsskolu reģistrā. Noteikumu tiesiskais regulējums atsevišķām mērķgrupām radīs jaunas tiesības (skat. Paskaidrojuma raksta 1. sadaļu, bet pamatā Noteikumi nodrošinās vienlīdzīgas iespējas pretendēt uz pašvaldības nodrošinātajām vietām pirmsskolas izglītības iestādēs.
3.2. Ietekme uz vidi – noteikumu īstenošana neradīs ietekmi uz vidi.
3.4. Ietekme uz iedzīvotāju veselību – nav attiecināms.  
3.5. Ietekme uz uzņēmējdarbības vidi pašvaldības teritorijā – nav attiecināma.
3.6. Ietekme uz konkurenci – noteikumiem nav ietekmes uz konkurenci.


	4. Ietekme uz administratīvajām procedūrām un to izmaksām
4.1. Noteikumu izpildi nodrošinās pašvaldības Centrālās pārvaldes Izglītības un jaunatnes nodaļa (turpmāk – IJN), sadarbībā ar PII vadītājiem.
4.2. IJN un PII vadītāju pieņemtos lēmumus un faktisko rīcību var apstrīdēt Administratīvo aktu strīdu komisijā Administratīvā procesa likumā noteiktajā kārtībā.
4.3. Administratīvo aktu strīdu komisijas pieņemtos lēmumus var pārsūdzēt tiesā Administratīvā procesa likumā noteiktajā kārtībā.
4.4. Galvenie administratīvo procedūru posmi un privātpersonām veicamās darbības noteiktas ir šādas: - lai reģistrētu pieteikumu reģistrācijai bērna uzņemšanai iestādē, vecāks  elektroniski – interneta vietnē www.epakalpojumi.lv reģistrē bērnu vai iesniedz iesniegumu Ādažu novada Valsts un pašvaldības vienotā klientu apkalpošanas centra kontaktpunktos, vai valsts pārvaldes pakalpojumu portālā www.latvija.gov.lv, nosūtot to uz pašvaldības oficiālo elektronisko adresi.  
4.5. Administratīvo procedūru izmaksas - nav paredzētas. 

	5. Ietekme uz pašvaldības funkcijām un cilvēkresursiem
5.1. Noteikumi izstrādāti Pašvaldību likuma 4. panta pirmās daļas 4. punktā noteiktās pašvaldības funkcijas izpildei. 
5.2. Noteikumu izpildes nodrošināšanai nav nepieciešams veidot jaunas pašvaldības institūcijas darba vietas vai paplašināt esošo institūciju kompetenci.

	6. Informācija par izpildes nodrošināšanu
Pašvaldības cilvēkresursi, kas tiks iesaistīti Noteikumu īstenošanā, ir Valsts un pašvaldības vienotā klientu apkalpošanas centra darbinieki (pieņemot iesniegumus par bērna reģistrāciju rindā), IJN darbinieki (pārbaudot un aktualizējot pamatu bērna iekļaušanai reģistrā, lēmumu pieņemšana par vietas piešķiršanu bērnam iestādē, tai skaitā uzņemšanu ārpus kārtas, pieņemot iesniegumus par PII maiņu, pamatojoties uz vecāku iesniegumu), PII vadītāji (nosakot uzņemamo bērnu skaitu PII katrā grupā, pieņemot lēmumu par bērna atskaitīšanu no PII, pieņemot lēmumu par PII maiņu). Lēmuma apstrīdēšanas gadījumā – Administratīvo aktu strīdus komisija. 

	6. Prasību un izmaksu samērīgums pret ieguvumiem, ko sniedz mērķa sasniegšana
Noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai un pašvaldības izraudzītie līdzekļi ir piemēroti leģitīma mērķa sasniegšanai, un pašvaldības rīcība ir atbilstoša. 

	8. Izstrādes gaitā veiktās konsultācijas ar privātpersonām un institūcijām
8.1. Noteikumu izstrādes procesā notika konsultācijas ar PII vadītājiem. Atsevišķas konsultācijas ar sabiedrības pārstāvjiem (tostarp biedrībām, nodibinājumiem, apvienībām, u.tml.) nenotika.
8.2. Konsultācijām tika izmantots šāds sabiedrības līdzdalības veids: pēc noteikumu izskatīšanas domes 01.07.2026. Izglītības, kultūras, sporta un sociālā komitejā (turpmāk – IKSS), to projekts tika publicēts pašvaldības oficiālajā tīmekļvietnē www.adazunovads.lv, kā arī informācija par projektu tika publicēta sociālajā tīklā - pašvaldības Facebook kontā, lai sasniegtu mērķgrupu, kā arī noskaidrotu pēc iespējas plašākas sabiedrības viedokli.
8.3. Publikācijā noteiktajā termiņā – no 02.07. 2026. līdz 15.07.2026. tika saņemts viens iebildums, kurā norādīts, ka:
Noteikumi tiek papildināti ar jaunu sadaļu "Bērnu nodrošināšana ar vietām iestādēs vasara periodā", tomēr paskaidrojuma rakstā šādas sadaļas nepieciešamība un pamatotība (arī mērķis) netiek izklāstīta, vien norādot, ka sadaļa ir jauna. Arī sociālā ietekme šajā aspektā netiek vērtēta, formāli norādot, ka noteikumi pozitīvi ietekmēs sabiedrību. Tomēr, analizējot jaunās sadaļas tiesību normas, jākonstatē, ka tās skar sabiedrību un var to negatīvi ietekmēt, jo īpaši atsevišķās sabiedrības grupas, piem., valsts dienestu darbiniekus - vecākus, kuru bērni apmeklē pirmsskolas izglītības iestādi vasaras periodā. Tā, piem., 44.prim viens punkts esošajā redakcijā nosaka, ka iestādei ir tiesības no 1.jūnija līdz 31.augustam pārtraukt pedagoģisko procesu līdz vienam kalendāra mēnesim. Lai arī ir paredzēts, ka šāds lēmums tiek saskaņots ar pašvaldības izpilddirektoru un vecāki tiek informēti par to 3 mēnešus pirms pārtraukuma, tomēr nav skaidrs šāda regulējuma mērķis un nepieciešamība. Ja izglītības process tiek pārtraukts līdz  1 mēnesim, proti - šāds process nenotiek 2 mēnešus vasaras periodā, tad tas nenonāk pretrunā ar Darba likuma normām par atvaļinājumu ilgumu - 28 kalendārās dienas. Arī valsts dienestā esošajām personām, piem., ar speciālajām dienesta pakāpēm, nav iespējams nodrošināt 2 mēnešu nepārtrauktu atvaļinājumu vai darba/dienesta prombūtni. Pat piemērojot spēkā esošo regulējumu, kad izglītības iestāde vasaras periodā pārtrauc darbību uz 1 mēnesi, bērnu intereses tiek ietekmētas, jo jāapmeklē cita izglītības iestāde (Carnikavas pagastā tādas ir tikai divas). 2 mēnešu pārtraukums nav bērnu labākajās interesēs un arī vecāku tiesības tiek negatīvi ietekmētas un ierobežotas. 

Pašvaldība norāda, ka grozījumi neparedz 2 mēnešu pārtraukumu, bet vienu un šāda prakse jau ir ilgstoša .   Ja redakcija nav korekta (nav pietiekami skaidra) un pārtraukums ir plānots uz vienu mēnesi, tad ir nepieciešams grozīt normas tekstuālo redakciju, svītrojot vārdu "līdz" un papildinot ar vārdu "uz".
Ņemot vērā iesniedzēja viedokli ir precizēta noteikumu redakcija vārdu “līdz” aizstāt ar vārdu “uz”  .
8.4. Cita veida saziņa un konsultācijas nav notikušas.





Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

